Ulla Tørnæs (V), 2010-11-30:
Jeg er faktisk enig med fru Line Barfod i, at det er vigtigt, at vi bruger uddannelse som led i vores aktivering og som led i hele vores opkvalificering af medarbejderne, men det er samtidig fuldstændig afgørende for mig, at vi bruger det målrettet, at det skal føre frem til et job, at det skal føre til beskæftigelse, og analyserne af 6 ugers selvvalgt uddannelse viser, at det ikke altid bliver brugt med henblik på en målrettet tilbagevenden til arbejdsmarkedet.
Vi vil ikke være med til at gældsætte fremtidige generationer, og derfor bakker vi naturligvis fuldt op om dels genopretningsplanen fra foråret, dels den finanslovaftale, som regeringen har indgået med Dansk Folkeparti og Kristendemokraterne.
Begge aftaler er udtryk for en nødvendig og ansvarlig økonomisk politik, der understøtter det spirende opsving, som vi er vidne til.
Det handler ganske enkelt om tillid til dansk økonomi.
Med lovforslaget her udmønter vi den del af finanslovaftalen med Dansk Folkeparti og Kristendemokraterne, der vedrører indførelse af et prisloft på 6 ugers selvvalgt uddannelse.
Efter de gældende regler kan forsikrede ledige og fleksjobvisiterede ledige
vælge fuldstændig frit mellem alle de kurser, der udbydes som 6 ugers selvvalgt uddannelse, uanset hvad uddannelsen koster.
Med andre ord: Vi har ikke hidtil haft nogen som helst mulighed for at holde hånd i hanke med udgifterne på dette område; det går ganske enkelt ikke og slet ikke i en tid, hvor vi må prioritere hårdt med hensyn til de offentlige udgifter.
Vi kan ganske enkelt ikke lade den her ladeport stå åben, det går ikke.
I Venstre synes vi faktisk ikke, det er rimeligt fortsat at bruge skattekroner på dyre kurser uden konkret jobsigte.
Derfor sætter vi nu et loft over prisen på 6 ugers selvvalgt uddannelse, og med lovforslaget her indføres således et prisloft på 140.000 kr. pr. årselev.
Det svarer til et loft på 3.500 kr. pr. uge.
Prisloftet vil ikke ændre på lediges ret til selvvalgt uddannelse, men vil lægge loft over prisen på de kurser, de ledige kan vælge.
Jobcenteret kan naturligvis fortsat bevilge kurser, der ligger over prisloftet, som led i den almindelige aktivering, og det går jeg så sandelig ud fra vil ske, hvis man skønner, at det vil være den hurtigste vej tilbage til job.
Det vil nemlig fortsat være sådan, at de ledige som led i aktivering kan få bevilget kurser til en pris over prisloftet.
Det vil altså fortsat være muligt som led i den ordinære beskæftigelsesindsats at give ledige uddannelse, hvis det er det, der skal til for at bringe den enkelte ledige hurtigst muligt tilbage på arbejdsmarkedet.
Med finanslovaftalen lægger vi op til at belønne kommunerne endnu mere for at gøre en aktiv indsats for de ledige.
Samtidig er det jo heldigvis sådan, at både kommunen og den ledige får den største belønning, hvis den ledige kommer i job.
Prisloftet, som indføres med lovforslaget her, skal ses i lyset af den kolossale stigning i udgifterne til 6 ugers selvvalgt uddannelse, vi har været vidne til de seneste år.
I 2007 var udgifterne til 6 ugers selvvalgt uddannelse knap 100 mio. kr.
Det vil stige til et forventet forbrug i 2011 på 752 mio. kr.
Stigningen skyldes naturligvis, at flere ledige har gjort brug af 6 ugers selvvalgt uddannelse, men samtidig er der sket en markant stigning i priserne på området.
Der er eksempler på it-kurser, der koster mere end 60.000 kr. for 6 uger, og som den ledige har krav på, uanset om kurset bringer den ledige tættere på job eller ej.
Sådanne eksempler er medvirkende til, at vi ønsker et prisloft.
Det går ganske enkelt ikke med frit træk på skatteydernes konto på det her felt.